Orbán Viktor megint a Wizz Air járatát választotta, ezúttal oroszországi nyaralásáról tért haza a diszkont-légitársaság gépével, írja a Hvg.hu.

Bár a hazaérkezésről ezúttal nem közöltek fotót, a lap birtokába került fénykép szerint a miniszterelnök magánrepülő helyett egyszerű turistaként fapados géppel utazott. Úgy tűnik, Orbán Viktor egyre jobban kedveli a repülés visszafogottabb módját, két hete Milánóból repült haza szintén a Wizz Airrel.

Azzal a légitársasággal, amelyik a járatok késése és a helytelen utastájékoztatás, azaz az "utasok megtévesztése, illetve a velük szemben tanúsított magatartás" miatt egyre több vizsgálattal néz szembe, és amelynek a kormány azt üzente, hogy "minden esetben szigorúan fellépünk az utasok megtévesztése, illetve a velük szemben tanúsított jogszerűtlen magatartással szemben".